TLU SA sê ‘sakereddingswet’ ongrondwetlikFoto ter illustrasie. (Foto: dearsouthafrica.co.za) Volgens TLU SA is dit onbillik en ongrondwetlik dat ŉ maatskappy wat in finansiële knyp verkeer die hof kan nader vir sakeredding, terwyl dit nie vir trusts en individue beskore is nie. Dit beteken dat ŉ maatskappy ŉ “skietstilstand” met sy krediteure kan sluit, terwyl boere, wat ook ondernemings besit en sakemanne is, nie toegang tot hierdie regsmeganisme het nie. TLU SA sê hy kan en gaan ook nie langer net toekyk hoe individue onder finansiële druk aan die kortste ent trek nie. Om dié rede het TLU SA aansoek gedoen om toe te tree tot ŉ hofsaak in die hof te Kimberley as vriend van die hof, in ŉ geval waar die Landbank op ŉ boer se grond beslag wil lê. Bennie van Zyl, hoofbestuurder van TLU SA, het vir Maroela Media gesê in dié bepaalde geval het die boer verskeie plase, waarvan sommige in maatskappye en ander in trusts geregistreer is. Ná ŉ uitmergelende droogte, wat nou verby is, wil die Landbank op sy “trust-plase” beslag lê, terwyl dié bank niks aan sy “maatskappy-plase” kan doen nie. “Dié wet is uiters diskriminerend. Die situasie moet reggestel word en die regering moet deur die hof verplig word om toe te sien dat wetgewing in dié verband reggestel word. Dít is hoekom TLU SA die aansoek indien. “Hoewel ons nie betrokke is om te bepaal of die bepaalde geval legitiem is nie, praat ons hier van ŉ beginselsaak en ŉ diskriminerende praktyk teenoor boere wat nie in maatskappye geregistreer is nie.” Dit beteken dat TLU SA die geleentheid gegun word om die hof mee te deel aangaande belange van boere in die algemeen en nie namens een van die partye van die saak nie. Mauritz Lombard, TLU SA se bestuurder van beleidsake, het vir Maroela Media gesê die voorlopige datum vir die hofsaak is 11 Oktober. “Indien die hof die aansoek goedkeur en ons in ons vertoë slaag, sal die aangeleentheid in die Konstitusionele Hof dien en daar versoek word dat die bevel gegee word soos vermeld. Boere se belange sal sodoende bevorder word,” sê Lombard. Van Zyl sê hoewel dit moeilik is om die klimaat of wêreldomstandighede te versag om die lewe vir boere makliker te maak, kan sy organisasie in dié geval, waar boere wéér aan die kortste ent trek, wel ŉ rol speel om verandering te bewerkstellig. “Daar waar dit vir TLU SA moontlik is om ons land se boere te help en by te staan, sal ons alles in ons vermoë doen,” sê hy.